**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.10.2018, ora 8.00 – 21.10.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 21.10.2018, ora 7.00**

**RÂURI**

Debitele au fost, în general, staţionare.

Creşteri izolate de niveluri şi debite s-au înregistrat pe unele râuri din nordul şi centrul ţării, ca urmare a precipitaţiilor căzute în interval.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) în bazinul râului Bega, pe cursul mijlociu al Timișului, cursul mijlociu si inferior al Moldovei, cursurile superioare ale Sucevei şi Trotuşului, cursul mijlociu al Siretului şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice Lăpuș, Bistra, Moravița, Nera, Bârlad, Jijia, pe unii afluenţi din bazinele superioare ale Crișului Negru (Holod, Teuz), pe unii afluenţi din bazinul mijlociu și inferior al Oltului și din bazinul superior al Argeşului (R. Doamnei, Valsan).

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi, în general, staţionare.

Sunt posibile creşteri de niveluri şi debite din zonele de deal şi munte din jumătatea de vest a ţării, ca urmare a precipitaţiilor prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş), în intervalul 20.10 – 21.10.2018, a fost în scădere ușoară, având valoarea de 1.850 m3/s, sub media multianuală a lunii octombrie (3.850 m3/s).

În aval de Porţile de Fier debitele au fost în scădere pe sectoarele Gruia – Calafat şi Giurgiu – Tulcea, în creştere pe sectorul Bechet – Corabia şi staţionare pe sectorul Tr.Măgurele – Zimnicea.

Debitul la intrarea în ţară (secţiunea Baziaş) va fi staţionar (1.850 m3/s).

În aval de Porţile de Fier debitele vor fi în scădere pe sectoarele pe sectoarele Gruia – Bechet şi Călăraşi – Tulcea şi staţionare pe sectorul Corabia – Olteniţa.

**2.** **Situaţia meteorologică în intervalul 20.10.2018, ora 8.00 – 21.10.2018, ora 6.00**

**ÎN ŢARĂ**

Vremea a fost în continuare mai caldă decât în mod obișnuit, cu abateri față de mediile climatologice de până la 4...7 grade, local în sudul, centrul și estul țării. Ziua, au fost înnorări temporare și izolat a plouat slab la munte, în Banat, Moldova și Dobrogea, în timp ce în Oltenia și Muntenia local s-au semnalat averse, însoțite și de descărcări electrice. În cursul nopții cerul a fost mai mult noros, ploile au apărut în nord-vest și pe arii mai restrânse în restul teritoriului, iar pe crestele Munților Bucegi, trecător, a nins slab. Vântul a suflat slab și moderat, cu ușoare intensificări în Moldova. Temperaturile maxime au fost cuprinse între 15 grade la Târgu Lăpuș și Mahmudia și 23 de grade Calafat, Pătârlagele și Ploiești, iar la ora 06.00, valorile termice se încadrau între 5 grade la Voineasa și 15 grade la Constanța-Dig. Ieri dimineață a fost ceață, pe spații mici în regiunile vestice și nord-vestice.

***Observație: începând de ieri, de la ora 06.00, au fost în vigoare 4 atenționări, cod galben, pentru fenomene meterologice periculoase imediate, 3 emise de SRPV Timișoara și 1 de SRPV Cluj.***

**LA BUCUREŞTI**

Vremea a fost caldă. Ziua a debutat cu nori și ploaie slabă în unele cartiere, apoi cerul a devenit variabil, dar spre orele serii înnorările s-au accentuat și s-au semnalat averse și descărcări electrice. Noaptea cerul a fost temporar noros și trecător a mai plouat slab. Temperatura maximă a fost de 20 de grade la Filaret și 21 de grade la Afumați și Băneasa, iar la ora 06.00, temperatura aerului era de 13 grade la toate stațiile meteorologice.

**3. Prognoza meteorologică în intervalul 21.10.2018, ora 8.00 – 22.10.2018, ora 8.00**

**ÎN ŢARĂ**

Vremea va continua să se răcească ușor, iar valorile termice diurne vor fi mai scăzute decât cele normale la această dată, în cea mai mare parte a țării. Temperaturile maxime se vor încadra între 11 și 20 de grade, iar cele minime între 4 și 13 grade. Cerul va fi mai mult noros și temporar va ploua, pe arii relativ extinse în jumătatea vestică a teritoriului și izolat în rest. Cantitățile de apă vor putea depăși punctiform 15...20 l/mp. La munte, la altitudini mari, pot fi și precipitații slabe, sub formă de lapoviță și ninsoare. Vântul va sufla slab și moderat, cu unele intensificări îndeosebi în zona montană.

**LA BUCUREŞTI**

Cerul va fi mai mult noros și trecător, în special ziua, vor fi condiții de ploaie slabă. Vântul va sufla slab și moderat. Valorile termice vor fi în ușoară scădere față de intervalul precedent astfel încât maxima se va situa în jurul valorii de 18 grade, iar minima va fi de 9...10 grade.

***II. CALITATEA APELOR***

Nu s-au inregistrat evenimente deosebite.

***III. CALITATEA MEDIULUI***

1. **În domeniul aerului**

Nu s-au înregistrat evenimente deosebite.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**